《南平道中》
清代·褚廷璋

南平山色佳，峰峦互陵跨。置身万绿中，衣袂与之化。

晓凉风疏疏，候已殊藻夏。枫林数叶丹，感此秋气乍。

逶迤上白沙，旭影林际射。坡陀八九重，高下势衔卸。

进步恃前猛，稍懈力不暇。山腰簇人居，结构仿台榭。

飞檐翼奔泉，百尺向空泻。潺湲赴沧峡，茶洋递迎迓。

殷雷转空壑，万古阅晨夜。不厌尘根喧，濯缨就岩罅。

他年傥重过，诛茅数弓借。枕漱高人踪，泉石本无价。

作者简介：清江苏长洲人，字左莪，号筠心。乾隆二十八年进士，官至翰林院侍读学士，以事降主事，乞归。为沈德潜弟子，与曹仁虎等结社，以诗名。性鲠直，不阿权势。尝充方略馆纂修，于准噶尔、回部山川风土，最为熟悉。精通等音字母之学。有《西域图志》、《西域同文志》、《筠心书屋诗钞》。